﻿ PROGRAMUL ŞCOALĂ DUPĂ ŞCOALĂ PROGRAMUL „ŞCOALĂ DUPĂ ŞCOALĂ: UN SPRIJIN NECESAR PENTRU ELEVII DE ETNIE 1 DIN JUDEŢUL CONSTANŢA” ROMĂ ŞI TURCĂ IOAN MĂRGINEAN GABRIELA NEAGU FLAVIUS MIHALACHE MARIAN VASILE biectivul demersului de faţă este să prezentăm şi să analizăm unele rezultate ale cercetărilor efectuate în 8 şcoli din 5 oraşe O din ţară în cadrul proiectului „Un sprijin necesar pentru elevii de etnie romă şi turcă din Judeţul Constanţa”. Mai exact vom avea în vedere profilul şcolilor incluse în cercetare, a unor cazuri de succes în evitarea abandonului şcolar de către elevi, dar şi revenirea în şcoală a celor care anterior au abandonat-o, pentru ca în final să avansăm un ghid de bune practici în şcoală în vederea prevenirii şi reducerii fenomenului de abandon existent. Unele rezultate ale cercetării demonstrează că este posibil acest lucru. Cuvinte-cheie: educaţie, abandon şcolar, reinserţie şcolară. INTRODUCERE Este un fapt indubitabil că, în societatea contemporană şi cu atât mai mult în faza ei de societate bazată pe cunoaştere, care devine tot mai evidentă în prezent, învăţământul are un rol deosebit de important pentru fiecare persoană în parte, cât şi pentru societate ca întreg. O astfel de afirmaţie generală este mai mult sau mai puţin valabilă pentru cazurile concrete fie că avem în vedere nivelul societal, fie cel individual, în funcţie de dezvoltarea şi de performanţa sistemului de învăţământ dintr-o ţară sau alta, precum şi în funcţie de cariera educaţională şi competenţele dobândite de către o anumită persoană. Este cert însă că în ţările dezvoltate există un sistem de educaţie dezvoltat, obţinut prin investiţii consistente, publice şi Adresele de contact ale autorilor: Ioan Mărginean, Gabriela Neagu, Flavius Mihalache, Marian Vasile, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro; gabi.neagu@iccv.ro; fmihalache@iccv.ro; marian@iccv.ro. 1 Proiectul POSDRU tip FEN 23/2.2/G/40709, solicitant Şcoala generală cu clasele I–VIII „Spiru Haret”, Medgidia, Judeţul Constanţa, parteneri Consiliul local Medgidia şi Institutul de Cercetare a Calităţii Vieţii, căruia i-a revenit componenta de cercetare. CALITATEA VIEŢII, XXII, nr. 3, 2011, p. 227–238 228 IOAN MĂRGINEAN, GABRIELA NEAGU, FLAVIUS MIHALACHE, MARIAN VASILE 2 personale, pentru ca apoi beneficiile să se răsfrângă la nivelul întregii societăţi şi al persoanelor în cauză. Nu întâmplător Programul Naţiunilor Unite pentru Dezvoltare (PNUD), începând cu anul 1990, în cadrul Rapoartelor Dezvoltării Umane, calculează un indice al dezvoltării umane (IDU) pe ţări, în care intră şi un indice al educaţiei, alături de cei ai Produsului intern brut şi Speranţei de viaţă la naştere. Indicele educaţiei este calculat, la rândul său, din 2 indicatori, respectiv Rata cuprinderii şcolare şi Rata alfabetizării (UNDP, 1990–2009). În România, valorile indicatorilor educaţiei, ca şi ale celorlalţi care intră în construcţia IDU, precum şi ale acestuia din urmă, se situează la niveluri modeste, cu mult sub potenţialul de dezvoltare al ţării. De exemplu, Rata cuprinderii şcolare a copiilor şi tinerilor în vârstă de 6–24 ani, pentru anul 2007, avea o valoare de 79,2%, ceea ce situa România pe poziţia 56 în lume din 182 de ţări, iar în privinţa Ratei de alfabetizare a populaţiei în vârstă de peste 15 ani, România ocupa locul 54 (cu 97,6% ). Prin urmare, şi valoarea indicelui composit IDU plasa România doar pe poziţia 60 în lume. Menţionând această realitate nu intenţionăm nicidecum să aducem vreun blam învăţământului românesc, ci să atragem atenţia asupra nevoii de adaptare a unor politici publice adecvate pe măsura importanţei domeniului (Mărginean, 2009, 2010). Un caz cu totul aparte îl constituie situaţia copiilor proveniţi din familii dezavantajate social, care, dacă ajung să fie înscrişi în învăţământ, adesea îl părăsesc foarte timpuriu. Dacă ne referim la populaţia de romi, apar şi elemente suplimentare de natură culturală şi stil de viaţă care nu numai că nu favorizează incluziunea şcolară, dar chiar o împiedică (Zamfir şi Zamfir, 1993). Deşi cunoscută, pe parcurs adoptându-se unele măsuri de sprijin, situaţia respectivă nu s-a schimbat radical în ultimii 20 de ani. Nu este lipsit de relevanţă să aducem aici în atenţie o decizie cu totul greşită luată în anul 1990 şi anume de a se renunţa la învăţământul obligatoriu de 10 ani şi readucerea lui la nivelul a 8 clase. Măsura a determinat o diminuare cu peste 10 puncte procentuale a ratei cuprinderii şcolare în România. Ulterior s-a recuperat decalajul, dar în prezent valoarea Ratei cuprinderii şcolare este cu doar 2 puncte procentuale peste nivelul atins deja în urmă cu 30 de ani. Nu avem intenţia să intrăm aici în detalii asupra disputelor referitoare la relaţia dintre educaţia persoanelor şi poziţiile sociale la care acestea ajung în societate, care au făcut şi fac încă obiectul multor dezbateri atât în lucrările lui Anderson (1955, 1961), Coleman (1966) şi Boudon (1971, 1973), cât şi, în cele ale autorilor români Cazacu (1974), Rotariu (1980), Georgescu (1998) şi alţii, pentru că nu acesta este obiectivul nostru. Este evident însă că, în cele mai multe cazuri, în condiţii sociale relativ asemănătoare, cei cu pregătire şcolară mai înaltă nu numai că sunt mai performanţi, dar şi obţin mai multe beneficii, comparativ cu ceilalţi, ceea ce ne îndreptăţeşte să considerăm că este de aşteptat ca fiecare persoană să poată avea un parcurs şcolar cât mai înalt, inclusiv dincolo de învăţământul obligatoriu. 3 PROGRAMUL „ŞCOALĂ DUPĂ ŞCOALĂ: UN SPRIJIN NECESAR PENTRU ELEVI” 229 PROGRAMUL „ŞCOALĂ DUPĂ ŞCOALĂ” În cadrul proiectului menţionat suntem preocupaţi de asigurarea participării şcolare a tuturor copiilor, cu atenţie specială asupra celor proveniţi din familii care se confruntă cu mari dificultăţi materiale, care au părinţi cu nivel scăzut de educaţie, ceea ce se transformă adesea în obstacole în calea participării şcolare a copiilor lor şi a însuşirii cunoştinţelor necesare şi formării deprinderilor care să le folosească ulterior parcurgerii unor cariere profesionale cât mai bune. Pentru asemenea categorii de elevi am considerat util implementarea unui Program „şcoală după şcoală” (school after school). De altfel, acest program are deja o istorie la nivelul sistemului de învăţământ din România. Pe de o parte, familiile – mai ales cele în care ambii părinţi lucrează – au ajuns la concluzia că este mult mai avantajos din punct de vedere financiar să opteze pentru înscrierea copilului/copiilor într-un astfel de program decât să angajeze o bonă sau/şi un meditator. Pe lângă faptul că programul school after school este mai puţin costisitor, are şi avantajele garantării unor servicii de calitate: personalul angajat este calificat şi mult mai în măsură să sprijine copilul în pregătirea lecţiilor, să-l supravegheze pe o perioadă mai lungă de timp (unele şcoli asigură program after school până la orele 18–20). Pe de altă parte, şcolile au şi ele beneficii. Cel mai important este tot de natură financiară pentru că personalul care lucrează în acest tip de program obţine venituri mult mai mari decât cadrele didactice care nu sunt implicate în astfel de activităţi. De asemenea, s-a constatat că acele şcoli care oferă programe educaţionale suplimentare elevilor, inclusiv de tip school after school, se numără mult mai adesea printre preferinţele părinţilor comparativ cu şcolile care se limitează la programul obligatoriu de lucru cu elevii. Astfel, un alt avantaj, deloc de neglijat mai ales pentru cadrele didactice, îl constituie creşterea siguranţei locului de muncă: cu cât numărul elevilor este mai mare cu atât riscul restructurării posturilor este mai mic. Avantajele financiare au fost urmate îndeaproape şi de cele de natură educaţională: şcolile în care se desfăşoară astfel de programe au reuşit să aducă mai mulţi elevi în situaţia de succes şcolar decât şcolile care lucrează în program obişnuit. Reuşita educaţională este favorizată de timpul suplimentar alocat de către elev sub supravegherea unui personal calificat pregătirii lecţiilor, contactelor mai frecvente dintre şcoală şi familie, de posibilitatea adaptării activităţilor educaţionale ritmului de lucru, nevoilor, intereselor, particularităţilor elevilor etc. Din nefericire însă, indiferent de societatea la care ne referim, astfel de programe necesită costuri suplimentare la nivelul bugetului unei gospodării şi, din acest motiv, sunt organizate cel mai adesea în acele instituţii în care cea mai mare parte a populaţiei şcolare provine din medii socioeconomice, familiale, culturale care dispun de resurse material-financiare, mărind astfel şi mai mult distanţa în 230 IOAN MĂRGINEAN, GABRIELA NEAGU, FLAVIUS MIHALACHE, MARIAN VASILE 4 ceea ce priveşte calitatea şi accesibilitatea educaţiei între diferite categorii de populaţie. Pentru a reduce decalajul dintre elevii defavorizaţi, care nu-şi pot permite frecventarea unor astfel de programe suplimentare şi cei care provin din medii sociofamiliale şi economice favorizate, unele state (Franţa, Belgia, Olanda, Marea Britanie, SUA etc.) derulează acţiuni de identificare a zonelor educaţionale considerate ca fiind problematice din punctul de vedere al accesului şi succesului populaţiei în educaţie şi alocă resurse financiare suplimentare în scopul organizării de programe educaţionale de sprijin. În România, resursele publice de la bugetul de stat, dar şi cele private de la nivelul bugetului gospodăriilor, sunt mai mult decât insuficiente pentru a finanţa funcţionarea sistemului de învăţământ în varianta sa „clasică”. Astfel, decalajelor existente deja între şcolile româneşti în ceea ce priveşte calitatea şi condiţiile de desfăşurare a educaţiei li s-a mai adăugat una: programele educaţionale de sprijin. Ca în multe alte ţări, şi în România şcolile care organizează programe educaţionale tip school after school sunt din categoria celor frecventate de populaţie şcolară provenită din medii sociofamiliale, economice, culturale favorizate. Cum la noi suportul financiar public şi/sau individual nu este o soluţie realistă, cel puţin în prezent, reducerea decalajului trebuie căutată altundeva, iar una dintre sursele de finanţare o reprezintă fondurile structurale europene nerambursabile. În 2010, Şcoala cu clasele I–VIII „Spiru Haret” din Medgidia obţine o finanţare nerambursabilă pentru 13 luni prin Programul Operaţional Structural de Dezvoltare a Resurselor Umane, în scopul derulării unui program educaţional tip school after school pentru un număr de 80 de elevi. Solicitarea finanţării are la bază tocmai faptul că cea mai mare parte a elevilor care frecventează această şcoală provine din medii sociofamiliale, economice, culturale, etnice defavorizate (elevii provin din familii numeroase, cu părinţi care nu au loc de muncă, cu nivel de educaţie foarte scăzut, marea majoritate a populaţiei şcolare este de etnie roma sau turcă etc.), iar acest lucru se reflectă în evoluţia educaţională a elevilor. Pentru că nu beneficiază din partea familiei, a comunităţii de care aparţin de sprijin în ceea ce priveşte educaţia, mulţi elevi se află în situaţia de eşec şcolar (absenteism crescut, risc de abandon şcolar, performanţe educaţionale modeste, deficienţe de limbaj etc.). Sprijinirea lor suplimentară în pregătirea lecţiilor, corectarea deficienţelor de limbaj acolo unde este cazul, însuşirea unor deprinderi de utilizare a computerului, participarea la activităţi artistice şi recreative cu caracter educativ, acordarea unor burse sociale şi de merit, acces la servicii de sănătate sunt activităţi prevăzute prin acest program de sprijin şi sunt în măsură să faciliteze îmbunătăţirea performanţelor educaţionale ale elevilor beneficiari şi, în consecinţă, să contribuie la menţinerea lor în sistemul de învăţământ pentru o perioadă cât mai lungă de timp. Dintre toţi elevii care frecventează şcoala „Spiru Haret” din Medgidia au fost selectaţi cei mai vulnerabili din punct de vedere socio-economic, familial, cultural etc. pe bază de anchetă socială. Selecţia nu a inclus şi elevii care în momentul de faţă sunt în clasa I pentru că debutul programului s-a produs la sfârşitul anului şcolar 2009–2010 astfel că în program sunt elevi doar de la clasele II–VI. 5 PROGRAMUL „ŞCOALĂ DUPĂ ŞCOALĂ: UN SPRIJIN NECESAR PENTRU ELEVI” 231 METODOLOGIA DE CERCETARE A MODALITĂŢILOR PRIN CARE ŞCOALA ŞI FAMILIA ACŢIONEAZĂ PENTRU PREVENIREA ABANDONULUI ŞCOLAR Obiectivele componentei de cercetare din cadrul proiectului au fost acelea de a identifica modalităţile de acţiune cele mai adecvate pentru o cât mai bună participare şcolară a elevilor care întâmpină dificultăţi de a frecventa şcoala; măsurarea performanţelor şcolare şi determinarea progresului înregistrat de elevi pe parcursul anului şcolar. Pe lângă şcoala pilot din Medgidia, solicitanta proiectului, în cercetare au mai fost incluse încă 7 şcoli martor: o a doua şcoală din Medgidia şi celelalte din Buhuşi, Bacău, Bucureşti şi Piteşti. În selectarea acestor şcoli martor am urmărit apropierea de condiţiile existente în şcoala pilot şi o anumită dispersie teritorială, dar a contat şi acceptul de cooperare din partea conducerilor din şcolile respective. Pentru atingerea acestor obiective au fost prevăzute modalităţi specifice de culegere de informaţii, precum şi aplicarea unor teste de cunoştinţe. Astfel, pentru fiecare tip de informaţie considerată necesară s-au identificat sursele de culegere a datelor şi instrumentele de cercetare. Pentru comunităţile şcolare s-au elaborat şi cules date pe baza unei Fişe a şcolii şi una a clasei. Pentru surprinderea modului în care se acţionează în şcoală, în vederea bunei desfăşurări a activităţii didactice, stimularea participării şcolare a elevilor, conlucrarea intraşcolară şi cu părinţii, s-a desfăşurat câte un focus-grup cu cadrele didactice şi un altul cu părinţii în fiecare şcoală inclusă în cercetare. În total s-au desfăşurat 16 focus-grupuri. Un interes aparte l-a constituit identificarea unor cazuri de succes în evitarea abandonului şcolar, respectiv readucerea în şcoală a celor care au părăsit-o la un moment dat. Pentru măsurarea progresului şcolar, testele de cunoştinţe au fost aplicate pentru disciplinele limba română şi matematică la clasele a II-a, a III-a şi a IV-a, în doua etape: o testare iniţială pentru a stabili nivelul de cunoştinţe deţinut de elevi la începerea programului educaţional de sprijin şi o testare finală pentru a măsura impactul programului asupra nivelului de pregătire al elevilor. PROFILUL ŞCOLILOR INCLUSE ÎN PROIECT Profilul şcolilor s-a întocmit pe baza fişelor la nivel de unitate de învăţământ şi a unei clase de referinţă, la care s-au adăugat cazurile de evitare a abandonului, eventual de revenire în şcoală a unor elevi. De asemenea, am luat în considerare feed-back-ul primit din partea cadrelor didactice şi a cercetătorilor la workshop-urile de prezentare a Raportului de cercetare preliminară care au fost organizate în şcoli şi în ICCV. Indicatorii cuprinşi în fişele de şcoală şi clasă s-au referit la efectivele şi structurile cadrelor didactice şi ale elevilor, numărul de clase, mobilitatea şcolară, performanţa, promovabilitatea, abandonul, repetenţia etc. 232 IOAN MĂRGINEAN, GABRIELA NEAGU, FLAVIUS MIHALACHE, MARIAN VASILE 6 Profilurile întocmite pe şcolile studiate au relevat o serie de caracteristici comune, dar şi elemente specifice care se explică prin particularităţi de natură socio-economică şi de modul în care se lucrează într-o şcoală sau alta. Şcoala iniţiatoare a Proiectului , la care învaţă în prezent (anul şcolar 2010–2011) 410 elevi, are 30 de cadre didactice, dintre care 27 sunt titulare; 22 locuiesc în oraş şi 8 fac naveta. În şcoală se învaţă în 2 schimburi şi se dispune de dotarea strict necesară (13 săli de clasă, 3 laboratoare, 2 cabinete, un centru de documentare şi informare, sală de sport). Promovabilitatea în anul trecut a fost de 96%, iar succesul şcolar cel mai semnificativ a fost un loc II la Olimpiada Naţională de Matematică. Şcoala este amplasată într-o comunitate multietnică (români, romi, turci) de la marginea oraşului Medgidia (peste pod), relativ săracă, cu multe familii locuind în barăci. Doar 5% dintre părinţii copiilor au studii superioare, peste jumătate au studii medii, dar există şi părinţi care nu au studii (16%). Multe dintre familii trăiesc în condiţii de sărăcie, fără venituri stabile, iar o parte importantă (18%) sunt plecaţi în străinătate. Din fişa clasei de referinţă (o clasă a III-a) rezultă că, deşi frecvenţa şcolară este bună, o serie de elevi întâmpină dificultăţi la învăţătură, munca independentă a elevilor nu conduce la rezultate pozitive datorită nivelului scăzut de pregătire şi a mediului în care trăiesc. Accentul cade pe munca diferenţiată. Pentru a ilustra unele cazuri de succes în participarea şcolară se face trimitere mai întâi la un elev ce avea o situaţie familială dificilă, caracteristică multora dintre ei (familie monoparentală, situaţie financiară precară). Prin interes propriu pentru învăţătură, elevul reuşeşte să obţină rezultate bune la învăţătură şi nu a fost niciodată în situaţia de a abandona şcoala. Un al doilea caz de succes relatat priveşte acţiunile de intervenţie pentru aducerea în şcoală a unei fetiţe cu dizabilităţi de vedere şi apoi integrarea ei în activitatea şcolară. Munca diferenţiată, includerea într-un program de recuperare şi dezvoltare, colaborarea în clasă au contribuit ca eleva să obţină rezultate tot mai bune la învăţătură. În fine, mai menţionăm cazul unei fetiţe înscrise în clasa întâi care absenta mult şi avea dificultăţi la învăţătură, provenea dintr-o familie cu 4 copii, crescuţi doar de mamă, fetiţa nu a frecventat grădiniţa. La început a fost respinsă inclusiv de părinţii copiilor pentru îmbrăcăminte neadecvată şi neintegrare în activitatea şcolară. Ulterior, eleva a fost înscrisă într-un program de sprijin, ea a început să manifeste interes pentru învăţătură, a câştigat simpatia celorlalţi şi a fost ajutată astfel încât a reuşit să încheie învăţământul obligatoriu. La rândul său, cealaltă şcoală din Medgidia , inclusă în analiză, „Mircea Dragomirescu”, cu 302 elevi în anul şcolar 2010–2011 (de etnie română şi turcă) pare a se confrunta cu dificultăţi şi mai mari. Dintre cele 25 de cadre didactice, numai 10 sunt titulare. Şcoala înregistrează o fluctuaţie considerabilă de personal (peste jumătate dintre cadrele didactice fluctuează de la un an la altul). Şi la această şcoală sunt totuşi şi rezultate de excepţie, cum este câştigarea locului întâi la Olimpiada Naţională de limbă turcă. 7 PROGRAMUL „ŞCOALĂ DUPĂ ŞCOALĂ: UN SPRIJIN NECESAR PENTRU ELEVI” 233 Promovabilitatea a fost de 91% la clasele I–IV şi de 78% la clasele V–VIII. Fişa clasei de referinţă (o clasă a III-a) are 26 de elevi (3 repetenţi şi un abandon şcolar în primul semestru). Mai puţin de jumătate dintre părinţi au loc de muncă. Numai jumătate dintre elevi locuiesc cu ambii părinţi, cealaltă jumătate fie provin din familii monoparentale, fie părinţii s-au despărţit. O situaţie asemănătoare cu şcolile din Medgidia se înregistrează şi la şcoala din Buhuşi şi la cele două şcoli din Bucureşti studiate. Astfel, Şcoala „Mihail Andrei ” din Buhuşi, unde învaţă de 245 elevi, are 25 de cadre didactice (dintre care 20 sunt titulare şi 5 suplinitoare, care se schimbă anual). Şcoala dispune de bibliotecă, sală de sport şi laboratoare, are mobilier vechi, materiale didactice insuficiente, nu are calculatoare, videoproiectoare. Şi această şcoală se află într-o comunitate multietnică (români şi romi), cu o populaţie săracă, nivel scăzut de educaţie, multe persoane nu au loc de muncă, altele sunt plecate în străinătate. Implicarea părinţilor în relaţia cu şcoala este minimă. Promovabilitatea raportată a fost de 97%. Clasa luată ca referinţă (o clasă a II-a) are 19 elevi, dintre care doi – având părinţi în străinătate – sunt îngrijiţi de către bunici şi altul se află în plasament familial. Cei mai mulţi copii au calificative bune şi foarte bune (13), o treime dintre elevi fie absentează de la şcoală (reţinuţi de părinţi să îngrijească de fraţii/surorile mai mici), fie nu pot sau nu vor să înveţe. Printr-o organizare adecvată a clasei se reuşeşte să se desfăşoare munca independentă dar şi un proces de întrajutorare. Cazul de succes prezentat este cel al unei eleve de etnie romă. Locuieşte cu ambii părinţi, aceştia au absolvit 8 clase, sunt zilieri, atmosfera din familie fiind prietenoasă. Eleva are dorinţa puternică de afirmare, cu rezultate bune la învăţătură. Şcoala 136 din Bucureşti , sectorul 5, este situată în cartierul Ferentari. Se apreciază că unitatea este bine dotată din punct de vedere tehnic. În prezent se învăţă însă în condiţiile în care şcoala este în reabilitare, astfel încât facilităţile (laboratorul de informatică, sala de sport) nu pot fi utilizate şi nu există materiale didactice. Dispune de bibliotecă. În şcoală învaţă 420 de elevi la învăţământul obligatoriu şi 90 la cursuri în cadrul Programului „A doua şansă”. Din totalul de 29 de cadre didactice, numai 11 sunt titulare, fluctuaţia anuală a personalului didactic depăşeşte jumătate din efectiv. Comunitatea în care este amplasată şcoala este una cu un nivel cultural relativ scăzut, multe persoane nu au nici o pregătire, sunt cu resurse materiale precare, manifestă comportamente infracţionale cu privare de libertate. O parte dintre elevi provin din familii monoparentale. Fişa clasei se referă la o clasă a VI-a. Ea are 21 elevi, din care 6 repetă anul, 3 absentează de la începutul anului (una dintre fete s-a căsătorit). Elevii clasei provin din familii cu situaţii materiale precare, jumătate dintre familii sunt monoparentale, locuiesc în garsoniere, doar 4 părinţi lucrează. Cu toate acestea se apreciază că o parte dintre părinţi sunt interesaţi de situaţia şcolară a copiilor şi încearcă să colaboreze cu cadrele didactice pentru a preveni exmatricularea sau scăderea notei la purtare. Între cauzele situaţiilor slabe la învăţătură este reţinută şi fluctuaţia mare 234 IOAN MĂRGINEAN, GABRIELA NEAGU, FLAVIUS MIHALACHE, MARIAN VASILE 8 a cadrelor didactice, mai ales că îmbunătăţirea performanţelor şcolare depinde în mare măsură de lucrul suplimentar cu elevii. Cazul de succes se referă la revenirea în şcoală a unei eleve, cu ambii părinţi în detenţie. După ce a rămas repetentă, la intervenţia unchiului său şi a şcolii, s-a reuşit integrarea ei într-un program de prevenire a abandonului. Între timp tatăl a fost eliberat din închisoare, relaţiile din familie erau bune, dar în clasa a VII-a eleva a plecat şi trăia în concubinaj cu un partener violent. S-a reuşit readucerea ei în şcoală, dar alte 5 fete, căsătorite de timpuriu, nu au mai revenit. din cartierul Buzeşti învaţă 260 de elevi şi îşi La Şcoala 152 („Uruguay”) desfăşoară activitatea 22 de cadre didactice (dintre care 15 sunt titulare), cu fluctuaţie mare de personal. În şcoală sunt raportate multe acţiuni cu caracter educativ, participări la concursuri şi spectacole. Şcoala este relativ bine dotată (bibliotecă, laboratoare, sală de gimnastică, semiinternat, centru de resurse pentru elevii cu cerinţe educaţionale speciale [CES], cabinete medicale, smart tables, reţea cu 10 calculatoare etc.). Se dispune de mobilier nou şi materiale didactice diversificate, sistem de supraveghere etc. Comunitatea în care este amplasată şcoala şi de unde provin elevii este una care se confruntă cu probleme, se apreciază că doar jumătate dintre părinţi au ocupaţie, iar un sfert sunt şomeri, 1 din 10 este analfabet. Totodată, se consideră că există o bună cooperare cu autorităţile şi cu unele ONG-uri în desfăşurarea de programe specifice. În clasa de referinţă (a VII-a) sunt 17 elevi dintre care 3 repetă anul. Familiile elevilor au dificultăţi materiale, nivel scăzut de pregătire. Cei mai mulţi părinţi nu participă la şedinţele organizate de şcoală şi nici atunci când sunt invitaţi nu se prezintă. Nivelul de pregătire a clasei este scăzut din lipsa de interes a lor şi a părinţilor. Cazul de reuşită şcolară nu priveşte evitarea abandonului şcolar, aceasta nu a fost niciodată un pericol, ci se referă la un elev provenit dintr-o familie numeroasă cu un nivel cultural şi economic modest, dar părinţii sunt interesaţi de situaţia şcolară a copilului lor. Strădania elevului în cauză, cooperarea şcoală- familie au condus la obţinerea unor rezultate dintre cele mai bune: are nota 10 la matematică şi activează la un club de fotbal. În şcolile generale din Piteşti incluse în studiu, situaţia este întrucâtva mai , amplasată într-o zonă de blocuri, este bună. Astfel, Şcoala nr. 2 „Ion Minulescu” corespunzător dotată. Aici îşi desfăşoară activitatea 62 de cadre didactice (59 sunt titulare), cu 920 de elevi. În anul trecut nu s-au înregistrat abandonuri şcolare şi au avut un repetent. În clasa de referinţă (o clasă a IV-a) sunt 31 de elevi, un elev diagnosticat cu ADHD (Deficit de Atenţie/ Tulburare Hiperkinetică). Părinţii sunt atraşi să colaboreze cu şcoala sau vin din proprie iniţiativă. Un sfert dintre elevi au totuşi rezultate slabe şi foarte slabe la învăţătură. Se remarcă o preocupare intensă a cadrului didactic pentru conlucrarea cu părinţii şi munca diferenţiată cu elevii (teste pentru părinţi, ore de consiliere, şedinţe comune părinţi- elevi, lecţii deschise cu participarea părinţilor). 9 PROGRAMUL „ŞCOALĂ DUPĂ ŞCOALĂ: UN SPRIJIN NECESAR PENTRU ELEVI” 235 Cazul de succes este al unui elev, care, după divorţul părinţilor, nu a mai beneficiat de o supraveghere şi îndrumare adecvată, a început să neglijeze învăţătura, să absenteze. În urma intervenţiei din partea şcolii s-a reuşit ca părinţii şi bunicii să-l ajute. Elevul a revenit la starea de dinainte, este preocupat de învăţătură şi obţine rezultate foarte bune. , aici învaţă 352 de elevi, cu 32 de cadre didactice Cât priveşte Şcoala nr. 17 (30 de titulari). Anul trecut nu au înregistrat nici un abandon şcolar, dar au avut 8 repetenţi (2,3%). Şcoala este bine dotată, se învaţă într-un singur schimb. Unitatea şcolară este amplasată într-o zonă în care populaţia are un nivel de trai modest. Mulţi părinţi nu au locuri de muncă. Peste jumătate dintre elevi au părinţii plecaţi în străinătate. Clasa de referinţă (o clasă a IV-a) are 18 elevi, fără corijenţi şi fără repetenţi. Părinţii elevilor vin la şcoală din proprie iniţiativă sau invitaţi. Eşecurile şcolare se explică prin dezinteresul elevilor şi al părinţilor. Exemplul de succes la învăţătură este al unui elev cu o familie completă dar cu resurse materiale reduse. Părinţii sunt preocupaţi de activitatea şcolară a fetiţei lor, aceasta manifestă un interes deosebit, având rezultate foarte bune la învăţătură. ” din Bacău, Am lăsat la urmă clasele I–VIII de la Liceul de Artă „G. Apostu pentru că situaţia este cu totul aparte. Elevii şcolii se recrutează dintre cei cu aptitudini muzicale şi în arte plastice şi doresc să-şi dezvolte aceste aptitudini. Ei provin din familii cu situaţii educative şi materiale diferite, de la părinţi cu pregătire superioară şi condiţii materiale bune, la cei care întâmpină dificultăţi materiale. Familiile locuiesc în oraş sau în satele limitrofe, astfel că unii copii fac naveta. Nu sunt repetenţi şi nu au situaţii de abandon, dar se înregistrează o mobilitate şcolară relativ însemnată, inclusiv prin plecarea/revenirea din străinătate. Clasa de referinţă (o clasă a IV-a) are 25 de elevi. Problema principală constă în integrarea celor nou veniţi în condiţiile în care nu este vorba doar de disciplinele obişnuite, ci şi de recuperarea noţiunilor de teorie şi instrument. Cei mai mulţi părinţi consideră că ar trebui să se intereseze de situaţia şcolară a copiilor lor, dar nu o fac în realitate ori când ar trebui. Unii copii întâmpină dificultăţi fie prin necunoaşterea adecvată a limbii române, fie din cauza navetei, fie din cauza situaţiilor familiale. Se încearcă lucrul diferenţiat, stimularea participării şi colaborării. Menţionez că în şcoală şi în clasă se aplică chestionare atât elevilor, cât şi părinţilor pentru a se identifica problemele şi a se găsi soluţii de rezolvare. Cazul de succes este acela al unui copil care a urmat clasele a I-a şi a II-a în străinătate. La revenirea în ţară s-a înscris la o şcoală din oraş, dar a întâmpinat dificultăţi la învăţătură şi a abandonat şcoala. Părinţii copilului lucrează doar sezonier. Elevul s-a reînscris în acest an la clasa a III-a din această şcoală. În continuare a avut dificultăţi de înţelegere şi manifesta dezinteres pentru învăţătură. În baza unor măsuri de cooperare cu părinţii şi de suport din partea învăţătoarei şi a colegilor s-a reuşit să i se dezvolte interesul pentru învăţătură şi a făcut progrese. 236 IOAN MĂRGINEAN, GABRIELA NEAGU, FLAVIUS MIHALACHE, MARIAN VASILE 10 CONCLUZII Din descrierile anterioare ale şcolilor, ale claselor de referinţă şi ale cazurilor de succes în prevenţia abandonului rezultă câteva constatări. 1. Şcoala iniţiatoare a proiectului se confruntă cu dificultăţi mari în asigurarea participării şcolare a elevilor, şi aceasta, în primul rând, din cauza caracteristicilor comunităţii de provenienţă a elevilor săi: mulţi părinţi fără pregătire şcolară, fără locuri de muncă, familii numeroase, familii monoparentale, plecări masive ale părinţilor în străinătate. 2. Fenomenul comunităţilor sărace slab orientate către şcoală este răspândit în ţară, inclusiv în cartiere din Bucureşti, ceea ce afectează negativ cuprinderea şcolară a copiilor şi participarea lor la procesul de învăţământ. 3. De asemenea, educaţia părinţilor este un factor cheie, având în vedere că sunt menţionate şi cazuri de familii care au o situaţie financiară precară, dar care totuşi îşi susţin copilul în şcoală. De altfel, atât părinţii, cât şi cadrele didactice consideră că ar trebui derulate programe paralele de educare a părinţilor pentru ca toţi să înţeleagă rolul educaţiei şcolare în societatea contemporană. 4. Proiectele prin care se acordă sprijin copiilor cu dificultăţi, inclusiv cele de tip „şcoala după şcoală” sunt binevenite. Experienţele anterioare, mai mult sau mai puţin sporadice, scot în evidenţă utilitatea intervenţiilor de suport material pentru elevii cu risc de abandon. Problema care rămâne constă în procurarea fondurilor necesare pentru acest suport necesar, ceea ce nu este uşor dar nici imposibil de realizat. 5. Stabilitatea cadrelor didactice în cadrul şcolii se constituie în factor favorabil pentru lucrul diferenţiat cu elevii, preocuparea pentru conlucrarea cu părinţii, pe când instabilitatea acestora este un factor inhibator pentru buna desfăşurare a activităţilor în şcoală. 6. Programa şcolară este apreciată ca fiind încărcată, iar acest lucru conduce la situaţia ca mulţi profesori să nu poată insista pe aprofundarea unor cunoştinţe iar elevii să nu facă faţă ritmului de lucru. Riscul de a rămâne în urmă cu acumularea de cunoştinţe este mai ridicat în grupurile cele mai vulnerabile deoarece aceşti elevi nu au suportul necesar din partea părinţilor pentru a recupera decalajul faţă de ceilalţi. 7. Personalul didactic îşi doreşte o colaborare mai bună şi suport din partea Inspectoratelor Şcolare. 8. Rezultatele şcolare bune, precum şi eşecurile nu sunt totuşi strict predeterminate de caracteristicile comunităţilor şi chiar ale şcolii, astfel că, în condiţii relativ vitrege, unii elevi au totuşi performanţe bune mai ales dacă sunt ajutaţi, după cum în condiţii normale de viaţă unii elevi ignoraţi de cei din jur pot avea dificultăţi. 9. În cazul romilor tradiţia pare să aibă încă are un rol important, mai ales pentru fete, în explicarea participării şcolare. Dincolo de acest aspect, sărăcia creşte şansa ca fetele să vadă în căsătorie un mod de compensare a neajunsurilor financiare. 11 PROGRAMUL „ŞCOALĂ DUPĂ ŞCOALĂ: UN SPRIJIN NECESAR PENTRU ELEVI” 237 10. La nivelul şcolii se resimte nevoia dezvoltării de servicii de asistenţă socială specifice şi a celor de mediere interculturală. 11. Apare necesitatea extinderii programului „A doua şansă”, de atragere în învăţământ a adulţilor fără pregătire şcolară sau care au părăsit de timpuriu şcoala. În acest fel beneficiile vor fi atât pentru cei în cauză, cât şi pentru copii lor, printr-un interes mai mare pentru situaţia şcolară a acestora. Ar fi de preferat ca învăţământul adulţilor să se realizeze în spaţii distincte pentru a proteja elevii minori. 12. Pentru asigurarea participării şcolare a elevilor, combaterea absenteismului şi a abandonului, precum şi pentru obţinerea de performanţe cât mai bune în activitatea de învăţământ cooperarea şcoală–comunitate se dovedeşte a fi un factor de luat în seamă. Informaţii specifice referitoare la efectul şcoală, parcursul şcolar al elevilor şi abandonul sunt analizate în studiile distincte, semnate de către Gabriela Neagu, Marian Vasile şi Flavius Mihalache. În finalul studiului prezentăm un ghid de bune practici în şcoală pentru prevenirea şi reducerea abandonului şcolar: 1. îndrumarea individuală diferenţiată în funcţie de dificultăţile ce le întâmpină unii elevi (absenteism, rezultate şcolare slabe, dificultăţi familiale şi personale); 2. legătura ţintită cu familiile elevilor cu probleme şi implicarea părinţilor în activităţile educaţionale, eventual cuprinderea lor în programe tip „a doua şansă” ceea ce ar putea avea un efect benefic şi asupra participării şcolare a copiilor lor; 3. constituirea de echipe mixte şcoală–direcţii de asistenţă socială din cadrul consiliilor locale pentru organizarea de vizite la domiciliul elevilor care întâmpină dificultăţi la şcoală; 4. participarea în proiecte educaţionale cu finanţare din fonduri nerambursabile; 5. identificarea unor modalităţi de sprijin material (asociaţii ale părinţilor, fundaţii, ONG-uri, agenţi economici etc.); 6. organizarea de ore suplimentare de pregătire prin modalităţi diferite pentru elevii cu rezultate slabe la învăţătură (meditaţii, programe de recuperare diferenţiate, individual, pe discipline şcolare, clase, grupe etc.) inclusiv în cadrul unor programe de tip school after school; 7. valorificarea activităţilor voluntare prestate de către profesori, alte categorii de specialişti activi sau pensionari, studenţi pentru a veni în sprijinul elevilor cu dificultăţi la învăţătură. BIBLIOGRAFIE 1. Anderson, C.A., Educational Distributions and Attainment Norms, New York, United Nations, 1955. 2. Anderson, C.A., A Skeptical Note on the Relation Vertical Mobility to Education, în “American Journal of Sociology”, nr. 6, 1961. 3. Boudon, R., La crise de la sociologie, Geneva, Paris, Librairie Droz, 1971. 238 IOAN MĂRGINEAN, GABRIELA NEAGU, FLAVIUS MIHALACHE, MARIAN VASILE 12 4. Boudon, R., L’inégalite des chances, Paris, Armand Colins, 1973. 5. Cazacu, H., Mobilitate socială, Bucureşti, Editura Academiei RSR, 1974. 6. Coleman, J.S., Equality of Educational Opportunity, Washington DC, Report USDHEW, 1966. 7. Georgescu, M.-A., Educaţie şi mobilitate socială, Târgu Mureş, Editura TIPOMUREŞ, 1998. 8. Mărginean, I., Şcoala în societatea românească de azi, în „Revista Calitatea Vieţii, nr. 3–4, 2009, pp. 298–302. 9. Mărginean, I., Indicele Dezvoltării Umane. România în context internaţional, în „Revista Calitatea Vieţii”, nr. 1–2, 2010, pp. 44–50. 10. Neagu, G., Accesul la educaţie a copiilor din medii defavorizate, în „Revista Calitatea Vieţii”, nr. 3–4, 2007. 11. Rotariu, T., Şcoala şi mobilitatea socială în ţările capitaliste dezvoltate, Bucureşti, Editura Ştiinţifică şi Enciclopedică, 1980. 12. Zamfir E., Zamfir C., (coord.), Ţiganii între ignorare şi îngrijorare, Bucureşti, Editura Alternative, 1993. 13. *** Human Development Reports, United Nations Development Programme, 1990–2009. he objective of this approach is to present and analyze the results of the research conducted in eight schools from five T cities. In the project “A necessary support for Rroma and Turkish students in Constanţa County” we analyzed the profile of the schools included in the research, the cases of success in avoiding school dropout and the cases of school dropout. Our final goal was to advance a guide of good practices for prevention and reducing school dropout. Some results of the research demonstrate that fact is possible. Keywords: education, school dropout, school reintegration. Primit: 27.05.2011 Acceptat: 15.06.2011 Redactor: Iuliana Precupeţu 